FIFA Svjetsko klupsko prvenstvo
FIFA Svjetsko klupsko prvenstvo međunarodno je nogometno takmičenje koje organizuje FIFA, krovna nogometna organizacija. Prvi je put odigrano 2000, ali se nije igralo od 2001. do 2004. zbog više razloga, a ponajviše zbog kolapsa marketinškog partnera FIFA-e. Od 2005. takmičenje se održava svake godine, a do sada izuzimajući prvo prvenstvo 2000. godine koje se održalo u Brazilu domaćini su bili Japan i Ujedinjeni Arapski Emirati. Maroko je bio domaćin takmičenja 2013, 2014. i 2022, Katar 2019. i 2020, te Saudijska Arabija 2023. Prvo FIFA Svjetsko klupsko prvenstvo održano je u Brazilu u januaru 2000. Održavalo se paralelno sa Europskim/Južnoameričkim kupom, prijateljskim takmičenjem koje su zajednički organizovali UEFA i CONMEBOL, a učesnici su bili pobjednici Kupa šampiona i Copa Libertadoresa, kasnije poznat i kao Toyota kup. FIFA je 2005. prisvojila to takmičenje i krenula sa sadašnjim imenom od 2006. Trenutni format uključuje 32 tima koji se takmiče za titulu na stadionima zemlje domaćina – pobjednik Azijske Lige prvaka, Afričke Lige prvaka, CONCACAF Lige prvaka, Copa Libertadores, Lige prvaka Okeanije, te UEFA Lige prvaka, zajedno sa prvakom zemlje domaćina, a svi se takmiče po principu nokaut-turnira u četverogodišnjem ciklusu. Od 2024. uveden je novi Interkontinentalni kup, koji se održava svake godine, a u njemu učestvuje 6 pobjednika kontinentalnih kupova. Prvak zemlje domaćina igra baraž sa prvakom Okeanije, a pobjednik te utakmice pridružuje se predstavnicima Azije, Afrike i Sjeverne Amerike u četvrtfinalu. Pobjednici četvrtfinala suočavaju se s evropskim i južnoameričkim šampionima, koji se takmiče od polufinala, za mjesto u finalu. Dosad je prvenstvo osvojilo 12 ekipa, najviše Real Madrid – pet puta, a Barcelona tri puta. Drugi pobjednici su: Bayern iz Njemačke i Corinthians iz Brazila sa po dvije titule, te São Paulo i Internacional iz Brazila, Milan i Inter iz Italije i Liverpool, Manchester United i Manchester City iz Engleske po jednom. Španija je najuspješnija država s osam osvojenih takmičenja, dok je Real Madrid ubilježio najviše finala – pet.